पाएं अपने शहर की ताज़ा ख़बरें और फ्री ई-पेपरडाउनलोड करें
कालाबाजारी करने वाले दलालों के कब्जे से जब्त किये गए रेमडिसिवर इंजेक्शन और ऑक्सीजन सिलेंडर मरीजों के इलाज में काम आएंगे। हाईकोर्ट के आदेश पर एडीजी कानून व्यवस्था प्रशांत कुमार ने इन दवाओं को थानों के मालखानों में जमा करने की बजाय जरूरतमंद मरीजों -अस्पतालों को उपलब्ध करवाने का निर्देश जारी किया है।
कालाबाजारी को रोकने के लिए चल रही पुलिस की कार्रवाई पर हाईकोर्ट में एक जनहित याचिका दायर की गई थी। इसमें अपील की गई थी कि इस वक़्त रेमडेसिविर और ऑक्सीजन की कमी से बड़ी संख्या में मौतें हो रही हैं। पुलिस दलालों से जो इंजेक्शन और ऑक्सीजन सिलिंडर जब्त कर रही है, उसे माल मुक़दमाती के तौर पर मालखानों में जमा कर लिया जा रहा है। इन मुकदमों की प्रक्रिया में कई साल का वक़्त लग सकता है, तब तक इन दवाओं के अभाव में जाने कितनी जाने चली जायेगी। याचिका में मांग की गई थी जब्त किए गए उपकरण व दवाओं को कानूनी प्रक्रिया में राहत देकर तत्काल ज़रुरतमंद को उपलब्ध कराया जाए। कोर्ट ने इसे स्वीकार करते हुए आदेश जारी किया था। कोर्ट के आदेश के बाद एडीजी ने निर्देश जारी कर कहा है कि जब्त दवाओं को मालखानों में जमा करने की बजाय विधिक प्रकिया के तहत जरूरतमंदों को उपलब्ध कराया जाए। प्रदेश भर में अभी तक 10 हजार से ज्यादा रेमडिसिवर और इससे भी अधिक ऑक्सीजन सिलिंडर जब्त किए जा चुके हैं। अब इन्हें चिकित्सा संस्थानों को सौंपने की प्रक्रिया पुलिस ने शुरू कर दी है। कोर्ट के इस आदेश से रेमडिसिवर और ऑक्सीजन की चल रही कमी में कुछ हद तक भरपाई होगी और मरीजों को काफी राहत मिलेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn